SA-vulstasie besorg handsak terug aan Belgiese toerisMichèle Simonis en haar gesin. (Foto: Verskaf) ŉ Belgiese vrou wat haar handsak met waardevolle items by ŉ Engen 1 Stop-vulstasie in Mosselbaai vergeet het, het ŉ smakie van Suid-Afrikaners se gasvryheid gekry toe dié handsak met behulp van die vulstasies se werknemers aan haar terugbesorg is – al die pad België toe. Toe Michèle Simonis, wat saam met haar gesin met vakansie in die Wes-Kaap was, besef sy het haar handsak by die vulstasie vergeet, was hulle reeds 200 km weg daarvandaan en het sy geglo sy gaan dié sak nie weer sien nie. Lynette Josephs, Hazel Matiso and Monique Floors. (Foto: Verskaf) “Die werknemers by Engen het egter groot moeite gedoen om te sorg dat die vrou haar handsak terugkry,” het Gavin Smith, kommunikasiebestuurder vir die Engen-groep, luidens ŉ mediaverklaring gesê. Lynette Josephs, Hazel Matiso en Monique Floors is die werknemers wat op die handsak afgekom het. Hulle het kontak gemaak met Dirk van Niekerk, direkteur van die Engen 1 Stop in Mosselbaai. “Die sak is daarvandaan aan die seun van ŉ eienaar van ŉ gastehuis op George wat op pad terug huis toe in Duitsland was, toevertrou. Hy het die sak per koerier na Simonis is België gestuur. Dit was dus ŉ spanpoging om die sak weer by Simonis uit te kry.” Luc Theunissen, Simonis se man, het in sy eerste skrywe aan Van Niekerk sy kommer uitgespreek oor ŉ bril, sy vrou se sleutels en ŉ USB-stokkie met foto’s van die gesin se vakansie in Oudtshoorn saam met hulle twee dogters. “Alles was egter steeds in die sak, selfs die kontant,” het Van Niekerk luidens die mediaverklaring laat hoor. “Ek is uiters trots op ons werknemers. Hulle het ŉ situasie wat ŉ slegte smaak in die monde van buitelandse toeriste kon laat in ŉ totale oorwinning verander,” het Van Niekerk gesê.